《送韦中丞奉使新罗（往字）》
唐代·权德舆

淳化洽声明，殊方均惠养。计书重译至，锡命双旌往。

星辞北极远，水泛东溟广。斗柄辨宵程，天琛宜昼赏。

孤光洲岛迥，净绿烟霞敞。展礼盛宾徒，交欢觌君长。

经途劳视听，怆别萦梦想。延颈旬岁期，新恩在归鞅。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。